মুখ খুললেই বিতর্ক। তাই কি উপনির্বাচনে বক্তার তালিকা থেকে রূপা গঙ্গোপাধ্যায়কে সরিয়ে রাখছে দল! তেমনই জল্পনা তৈরি হয়েছে রাজ্য বিজেপি’র অন্দরে। 
রূপাকে বাদ দেওয়া হলেও তাঁর সঙ্গে ‘মধুর’ সম্পর্ক থাকা লকেট চট্টোপাধ্যায়কে বক্তার তালিকায় রেখেছেন বিজেপি’র রাজ্য নেতৃত্ব। তবে রূপাকে নির্বাচনী প্রচারের ‘রোড-শো’তে ব্যবহার করবে বিজেপি। আগামী ১৯ নভেম্বর তমলুক ও কোচবিহার লোকসভা কেন্দ্র এবং বর্ধমানের মন্তেশ্বর বিধানসভা কেন্দ্রের উপনির্বাচন হওয়ার কথা।
বাংলাদেশের শাসকদল আওয়ামি লিগের জাতীয় পরিষদের সম্মেলনে যোগ দিতে রাজ্যসভার সাংসদ রূপাকে সে দেশে পাঠিয়েছিলেন বিজেপি’র কেন্দ্রীয় নেতৃত্ব। সেখান থেকে ফিরে সাংসদ জানিয়েছিলেন, ওপার বাংলার হিন্দুরা ‘ভাল রয়েছেন’। যা নিয়ে বিড়ম্বনায় পড়তে হয়েছে রাজ্য বিজেপি’কে। রাষ্ট্রীয় স্বয়ংসেবক সংঘও (আরএসএস) বিষয়টি ভালভাবে নেয়নি। এর আগেও অবশ্য একাধিকবার ‘আলটপকা’ মন্তব্য করে দলকে বিপাকে ফেলেছেন রাজ্য বিজেপি’র মহিলা মোর্চার সভানেত্রী। 
৬, মুরলীধর সেন লেন সূত্রের খবর, সেই বিড়ম্বনা এড়াতেই রূপাকে বক্তার তালিকায় রাখা হয়নি। রাজ্য বিজেপি’র এক নেতার কথায়, ‘‘মাঝে মাঝেই রূপা গঙ্গোপাধ্যায় আলটপকা মন্তব্য করেন। তাতে দলের বিড়ম্বনা বাড়ে। তাই এমন সিদ্ধান্ত।’’ অবশ্য সাংসদের জনপ্রিয়তার কথা মাথায় রেখে তাঁকে উপেক্ষা করতে পারছে না রাজ্য বিজেপি। তাই রূপাকে ‘রোড-শো’তে ব্যবহার করার পরিকল্পনা রয়েছে। কারণ, সেখানে মাইক্রোফোন হাতে বক্তৃতার বিশেষ সুযোগ মেলে না। 
লকেটকে অবশ্য জনসভায় বক্তা হিসাবে ব্যবহার করবে বিজেপি। বক্তৃতার পাশাপাশি ‘রোড-শো’ও করার কথা তাঁর। সূত্রের খবর, এখনও পর্যন্ত বক্তার যে তালিকা তৈরি হয়েছে, তাতে দলের সভাপতি অমিত শাহ-সহ একাধিক কেন্দ্রীয় নেতা এবং মন্ত্রী রয়েছেন। রয়েছেন রাজ্যের নেতারাও।